b'\n_START_ARTICLE_\nFormul\xc4\x97 1\n_START_SECTION_\nPrad\xc5\xbeia\n_START_PARAGRAPH_\nFormul\xc4\x97s 1 istorijos i\xc5\xa1takos prasideda nuo Europos Grand Prix \xc4\x8dempionato, kuris buvo rengiamas nuo tre\xc4\x8diojo XX a. de\xc5\xa1imtme\xc4\x8dio. Po II pasaulinio karo 1946\xc2\xa0m. buvo parengtos bendros Formul\xc4\x97s 1 taisykl\xc4\x97s, kurios leido po keleri\xc5\xb3 met\xc5\xb3 1950\xc2\xa0m. surengti pirm\xc4\x85j\xc4\xaf Formul\xc4\x97s 1 \xc4\x8dempionat\xc4\x85. B\xc5\xabtent taip pavadintas \xc4\x8dempionatas rei\xc5\xa1k\xc4\x97 pat\xc4\xaf konkurencingiausi\xc4\x85 ir pa\xc5\xbeangiausi\xc4\x85 FIA rengiam\xc4\x85 \xc4\x8dempionat\xc4\x85._NEWLINE_Pirm\xc4\x85j\xc4\xaf 1950\xc2\xa0m. \xc4\x8dempionat\xc4\x85 laim\xc4\x97jo italas Giuseppe Farina su Alfa Romeo, kai jis sugeb\xc4\x97jo nugal\xc4\x97ti savo komandos draug\xc4\x85 Juan Manuel Fangio. Pastarasis \xc4\x8dempionat\xc4\x85 laim\xc4\x97jo 1951, 1954, 1955, 1956 ir 1957 m. Por\xc4\x85 kart\xc5\xb3 Fangio pralaim\xc4\x97jo Alberto Ascari su Ferrari. Taip pat tuo metu puikiai lentyniavo ir Stirlingas Mossas, ta\xc4\x8diau jam niekaip nesisek\xc4\x97 laim\xc4\x97ti \xc4\x8dempionato. Iki \xc5\xa1iol jis vadinamas geriausiu pilotu, niekad nelaim\xc4\x97jusiu Formul\xc4\x97s 1 \xc4\x8dempionato. Tuo tarpu Fangio ilg\xc4\x85 laik\xc4\x85 buvo laikomas geriausiu Formul\xc4\x97s 1 pilotu. \xc5\xa0iuo periodu \xc4\x8dempionatus laim\xc4\x97jo komandos, remiamos did\xc5\xbei\xc5\xb3j\xc5\xb3 automobili\xc5\xb3 gamintoj\xc5\xb3\xc2\xa0\xe2\x80\x93 Ferrari, Maserati, Alfa Romeo ir Mercedes-Benz.\n_START_SECTION_\nTechnologinis kilimas\n_START_PARAGRAPH_\nPirmasis didesnis technologij\xc5\xb3 patobulinimas \xc4\xafvyko 7-jame de\xc5\xa1imtmetyje. Cooper kompanija pristat\xc4\x97 savo F-1 automobilius, kuriuose varikliai buvo montuojami automobilio viduryje. 1961 m. visi F-1 automobiliai per\xc4\x97jo prie toki\xc5\xb3 technologij\xc5\xb3. Kitais metais Lotus komanda pristat\xc4\x97 automobil\xc4\xaf su aliuminine pakaba ir smail\xc4\x97jan\xc4\x8diu galu. Tai buvo vienas did\xc5\xbeiausi\xc5\xb3 patobulinim\xc5\xb3 nuo varikli\xc5\xb3 vietos pakeitimo. 1968\xc2\xa0m. ta pati kompanija ant savo automobili\xc5\xb3 patalpino Imperial Tobacco reklam\xc4\x85 ir taip prad\xc4\x97jo Formul\xc4\x97s 1 komercializacijos proces\xc4\x85._NEWLINE_1970-\xc5\xb3j\xc5\xb3 prad\xc5\xbeioje Bernie Ecclestone pertvark\xc4\x97 Formul\xc4\x97s 1 valdym\xc4\x85. Jis pats daug investavo savo l\xc4\x97\xc5\xa1\xc5\xb3 \xc4\xaf Formul\xc4\x99 1, o v\xc4\x97liau jau i\xc5\xa1 jos prad\xc4\x97jo gauti pajamas. 1971\xc2\xa0m. jis \xc4\xafsigijo Brabham komand\xc4\x85 ir tapo Formul\xc4\x97s 1 konstruktori\xc5\xb3 asociacijos nariu, o 1978\xc2\xa0m. jos prezidentu._NEWLINE_1979\xc2\xa0m. kilo didelis dviej\xc5\xb3 svarbi\xc5\xb3 organizacij\xc5\xb3\xc2\xa0\xe2\x80\x93 FOCA (Formul\xc4\x97s 1 konstruktori\xc5\xb3 asociacijos) ir FISA (tarptautin\xc4\x97s automobili\xc5\xb3 sporto federacijos). To pasekoje buvo at\xc5\xa1auktos kelios lenktyn\xc4\x97s, o padang\xc5\xb3 gamintoja Goodyear pagrasino paliksianti Formul\xc4\x97s 1 \xc4\x8dempionat\xc4\x85, jei konfliktas nebus i\xc5\xa1spr\xc4\x99stas._NEWLINE_1981\xc2\xa0m. sausio 19 d. Ecclestone suorganizavo abiej\xc5\xb3 \xc5\xa1ali\xc5\xb3 susitikim\xc4\x85 Pary\xc5\xbeiuje Konkordo r\xc5\xabmuose. Po beveik 13 valand\xc5\xb3 trukusi\xc5\xb3 deryb\xc5\xb3 buvo pasira\xc5\xa1yta pirmoji Konkordo sutartis. Ji garantavo technin\xc4\xaf \xc4\x8dempionato stabilum\xc4\x85, \xc4\xafvairius finansinius, politinius klausimus, taisykli\xc5\xb3 stabilum\xc4\x85, komand\xc5\xb3 lenktyniavim\xc4\x85 lenktyn\xc4\x97se ir pan.\n_START_SECTION_\nDidysis ketvertas\n_START_PARAGRAPH_\nFerrari, McLaren, Renault (buvusi Benetton) ir Williams ekipos, vadinamasis \xe2\x80\x9eDidysis ketvertas\xe2\x80\x9c, laim\xc4\x97jo visas lenktynes 1984 m. Nuo 1990 m. Tuo metu prasid\xc4\x97jo mil\xc5\xbeini\xc5\xa1kas Formul\xc4\x97s 1 technologij\xc5\xb3 kilimas, tuo pa\xc4\x8diu pasidar\xc4\x97 labai brangu dalyvauti \xc4\x8dempionate. Nuo t\xc5\xb3 met\xc5\xb3 net 28 komandos pasitrauk\xc4\x97 i\xc5\xa1 Formul\xc4\x97s 1. Tai paskatino buvus\xc4\xaf Jordan ekipos savinink\xc4\x85 Eddie Jordan\xc4\x85 pasakyti, jog priva\xc4\x8di\xc5\xb3 ekip\xc5\xb3 laikai jau baig\xc4\x97si.\n_START_SECTION_\nM. Schumacherio ir Ferrari era\n_START_PARAGRAPH_\nMichaelis Schumacheris ir Ferrari laim\xc4\x97jo penkis pilot\xc5\xb3 ir keturis komandinius \xc4\x8dempionatus tarp 1999 m. ir 2004 m. sezon\xc5\xb3. Schumacheris pagerino daugum\xc4\x85 rekord\xc5\xb3 ir pasiekim\xc5\xb3.\n_START_SECTION_\nRenault i\xc5\xa1kilimas\n_START_PARAGRAPH_\nM. Schumacherio era baig\xc4\x97si 2005 m. rugs\xc4\x97jo 25 d., kai naujuoju ir jauniausiu \xc4\x8dempionu tapo Fernando Alonso. T\xc4\x85 pat\xc4\xaf su Renault ispanas padar\xc4\x97 ir kitais metais. Nors likus porai lenktyni\xc5\xb3 iki sezono pabaigos vokietis sugeb\xc4\x97jo panaikinti deficit\xc4\x85 iki ispano, Japonijos GP patirtas variklio gedimas (vos antras pasitraukimas sezone) visi\xc5\xa1kai suma\xc5\xbeino \xc5\xa1ansus Michaeliui kovoti su Fernandu d\xc4\x97l \xc4\x8dempiono titulo. Michaelis Schumacheris pasitrauk\xc4\x97 i\xc5\xa1 Formul\xc4\x97s 1 po 2006 m. sezono (po 16 met\xc5\xb3 Formul\xc4\x97je 1), o Fernnado Alonso antr\xc4\x85 kart\xc4\x85 i\xc5\xa1 eil\xc4\x97s tapo Formul\xc4\x97s 1 \xc4\x8dempionu.\n_START_SECTION_\nEra po M. Schumacherio\n_START_PARAGRAPH_\n2007 m. \xc4\xaf pergali\xc5\xb3 keli\xc4\x85 sugr\xc4\xaf\xc5\xbeo brit\xc5\xb3 McLaren ekipa. Jos gretose t\xc4\x85 sezon\xc4\x85 buvo naujausias \xc4\x8dempionas ispanas F. Alonso ir naujokas Formul\xc4\x97je 1\xc2\xa0\xe2\x80\x93 britas Lewis Hamiltonas. Pastarasis visus nustebino savo puikiais rezultatais\xc2\xa0\xe2\x80\x93 pirmose savo 9-iose lenktyn\xc4\x97se jis fini\xc5\xa1avo ant podiumo. V\xc4\x97liau sezonui \xc4\xafsib\xc4\x97g\xc4\x97jus F. Alonso santykiai su komanda paa\xc5\xa1tr\xc4\x97jo\xc2\xa0\xe2\x80\x93 manoma d\xc4\x97l to, kad jis reikalavo i\xc5\xa1skirtini\xc5\xb3 teisi\xc5\xb3, kaip esamas \xc4\x8dempionas prie\xc5\xa1 naujok\xc4\x85 komandoje. Abu brit\xc5\xb3 ekipos nariai tur\xc4\x97jo \xc5\xa1ans\xc5\xb3 kovoti d\xc4\x97l \xc4\x8dempiono titulo, ta\xc4\x8diau L. Hamiltono klaida Kinijos GP ir techninis gedimas Brazilijos GP \xc4\xaf abiej\xc5\xb3 McLaren ekipos lenktyninink\xc5\xb3 kov\xc4\x85 leido \xc4\xafsivelti Ferrari atstovavusiam suomiui Kimi R\xc3\xa4ikk\xc3\xb6nenui. Per dvejas lenktynes suomis sugeb\xc4\x97jo panaikinti 17 ta\xc5\xa1k\xc5\xb3 deficit\xc4\x85 ir vos 1 ta\xc5\xa1ku aplenkti abu McLaren lenktynininkus kovoje d\xc4\x97l \xc4\x8dempiono titulo._NEWLINE_Scuderia Ferrari ekipa taip pat laim\xc4\x97jo konstruktori\xc5\xb3 taur\xc4\x99, kai McLaren buvo diskvalifikuoti i\xc5\xa1 \xc4\x8dempionato \xc4\xafskaitos d\xc4\x97l \xc5\xa1nipin\xc4\x97jimo skandalo._NEWLINE_2008 m. d\xc4\x97l \xc4\x8dempionato trof\xc4\x97j\xc5\xb3 v\xc4\x97l kovojo Ferrari ir McLaren komandos. Tiesa, \xc5\xa1is sezonas buvo konkurencingesnis, nes trejas lenktynes sugeb\xc4\x97jo laim\xc4\x97ti kitos ekipos. Paskutin\xc4\x97se lenktyn\xc4\x97se Brazilijoje vyko dramati\xc5\xa1ka kova d\xc4\x97l \xc4\x8dempiono titulo tarp Felipes Massos ir L. Hamiltono. Nors lenktynes laim\xc4\x97jo brazilas, paskutiniame pos\xc5\xabkyje L. Hamiltonas sugeb\xc4\x97jo aplenkti Timo Glock\xc4\x85 ir u\xc5\xbe\xc4\x97m\xc4\x99s penkt\xc4\x85j\xc4\x85 viet\xc4\x85 vos 1 ta\xc5\xa1ko persvara prie\xc5\xa1 brazil\xc4\x85 tapti Formul\xc4\x97s 1 \xc4\x8dempionu. Taip jis tapo jauniausiu Formul\xc4\x97s 1 \xc4\x8dempionu istorijoje.\n_START_SECTION_\nNaujos taisykl\xc4\x97s Formul\xc4\x97je 1\n_START_PARAGRAPH_\n2009 m. sezonas tapo staigmena visiems. D\xc4\x97l \xc4\xaftempt\xc5\xb3 kov\xc5\xb3 2008\xc2\xa0m. tiek McLaren, tiek Ferrari nesugeb\xc4\x97jo paruo\xc5\xa1ti naujoms taisykl\xc4\x97ms pritaikyt\xc5\xb3 ir greit\xc5\xb3 automobili\xc5\xb3, o \xc5\xa1ia situacija pasinaudojo dvi ekipos\xc2\xa0\xe2\x80\x93 Red Bull Racing ir naujai sukurta (perpirkus i\xc5\xa1 Formul\xc4\x97s 1 pasitraukusi\xc4\x85 Honda ekip\xc4\x85) Brawn GP. Jos sugeb\xc4\x97jo pasinaudoti nauj\xc5\xb3 taisykli\xc5\xb3 ypatyb\xc4\x97mis ir paruo\xc5\xa1ti sezonui puikius automobilius._NEWLINE_Per pirmas 8 sezono lenktynes pergales dalijosi tik \xc5\xa1ios dvi ekipos. Tiesa, Red Bull nugal\xc4\x97jo tik vieneriose i\xc5\xa1 j\xc5\xb3. Visas septynias pirm\xc5\xb3 8 sezono lenktyni\xc5\xb3 Brawn GP pergales peln\xc4\x97 britas Jensonas Buttonas. I\xc5\xa1 viso Brawn GP komandos nariai (J. Button ir Rubensas Barrichello) peln\xc4\x97 8 pergales ir 15 kart\xc5\xb3 lipo ant podiumo. Surinkusi 172 ta\xc5\xa1kus Brawn GP ekipa nesunkiai tapo \xc4\x8dempione. Antroje vietoje liko Red Bull, kurios nariai (Sebastianas Vettelis ir Markas Webberis) peln\xc4\x99 6 pergales ir net 16 kart\xc5\xb3 lip\xc4\x99 ant podiumo surinko 153,5 ta\xc5\xa1kus. D\xc4\x97l tre\xc4\x8dios vietos bendroje \xc4\xafskaitoje kovojo McLaren ir Ferrari. D\xc4\x97l s\xc4\x97kmingesnio antrojo lenktynininko Heikki Kovalaineno pasirodymo brit\xc5\xb3 ekipa italus aplenk\xc4\x97 vos 1 ta\xc5\xa1ku. Ferrari sezono viduryje netik\xc4\x97tai kilo problem\xc5\xb3 ie\xc5\xa1kant antrojo piloto. Vengrijos kvalifikacijoje rimt\xc4\x85 avarij\xc4\x85 patyrus F. Massai, Ferrari niekaip nerado tinkamos jo pamainos viso likusio sezono metu. I\xc5\xa1 prad\xc5\xbei\xc5\xb3 brazil\xc4\x85 pakeit\xc4\x97 ekipos lenktynininkas bandytojas Luca Badoeris, ta\xc4\x8diau po keli\xc5\xb3 nes\xc4\x97kming\xc5\xb3 lenktyni\xc5\xb3 j\xc4\xaf pakeit\xc4\x97 Force India atstovaujantis italas Giancarlo Fisichella. Ta\xc4\x8diau ir jam per vias lenktynes nepavyko pelnyti nei vieno ta\xc5\xa1ko. Tad ital\xc5\xb3 ekipoje ta\xc5\xa1kus rinko tik Kimi Raikkonenas.\n_START_SECTION_\nNauji \xc4\x8dempionai\n_START_PARAGRAPH_\n61-as 2010 met\xc5\xb3 Formul\xc4\x97s 1 sezonas prasid\xc4\x97jo dideliais pakitimais\xc2\xa0\xe2\x80\x93 \xc4\x8dempion\xc4\x97 Brawn GP buvo nupirkta Mercedes kompanijos ir pervadinta \xc4\xaf Mercedes GP. Nepaisant to, kad i\xc5\xa1 \xc5\xa1ios ekipos pasitrauk\xc4\x97 \xc4\x8dempionas J. Buttonas, per\xc4\x97j\xc4\x99s \xc4\xaf McLaren, Mercedes GP sugeb\xc4\x97jo \xc4\xaf Formul\xc4\x97s 1 \xc4\x8dempionat\xc4\x85 sugr\xc4\x85\xc5\xbeinti Michael\xc4\xaf Schumacher\xc4\xaf. Jo komandos draugu buvo paskirtas kitas vokietis Nico Rosbergas. \xc5\xa0iame sezone debiutavo kelios naujos ekipos\xc2\xa0\xe2\x80\x93 Virgin Racing, Lotus Racing ir Hispania Racing Team._NEWLINE_D\xc4\x97l \xc4\x8dempion\xc5\xb3 titul\xc5\xb3 kovojo trys ekipos\xc2\xa0\xe2\x80\x93 Red Bull, McLaren ir Ferrari. Red Bull buvo stipresni ir net 14 kart\xc5\xb3 nugal\xc4\x97jo kvalifikacijose. Titul\xc4\x85 austr\xc5\xb3 ekipa laim\xc4\x97jo jau prie\xc5\xa1paskutin\xc4\x97se lenktyn\xc4\x97se Brazilijoje. \xc4\xaenirtingesn\xc4\x97 kova vyko d\xc4\x97l asmeninio \xc4\x8dempiono titulo. Iki pas paskutini\xc5\xb3 sezono lenktyni\xc5\xb3 Abu Dabyje matematini\xc5\xb3 galimybi\xc5\xb3 tapti \xc4\x8dempionu tur\xc4\x97jo keturi lenktynininkai\xc2\xa0\xe2\x80\x93 S. Vettel, F. Alonso, M. Webber ir L. Hamilton. Palankiai susiklos\xc4\x8dius lenktyn\xc4\x97ms ir pelnius pergal\xc4\x99 \xc4\x8dempionu tapo vokietis S. Vettel. Jis tapo jauniausiu Formul\xc4\x97s 1 \xc4\x8dempionu istorijoje (23 metai)._NEWLINE_2012 m. sezonas tapo \xc4\xafvairesnis u\xc5\xbe ankstesnius\xc2\xa0\xe2\x80\x93 pirm\xc4\x85 kart\xc4\x85 sporto istorijoje pirmas 7 lenktynes nugal\xc4\x97jo septyni skirtingi lenktynininkai. Taip pat sezone dalyvavo 6 F-1 \xc4\x8dempionai\xc2\xa0\xe2\x80\x93 Michael Schumacher, Fernando Alonso, Kimi Raikkonen, Jenson Button, Lewis Hamilton ir Sebastian Vettel._NEWLINE_Sezono pabaigoje d\xc4\x97l \xc4\x8dempiono titulo kovojo S. Vettel ir F. Alonso. Paskutin\xc4\x97se lenktyn\xc4\x97se Brazilijoje 6 vietoje fini\xc5\xa1av\xc4\x99s vokietis i\xc5\xa1laik\xc4\x97 persvar\xc4\x85 prie\xc5\xa1 F. Alonso ir tapo jauniausiu tris kartus F-1 \xc4\x8dempionu. Konstruktori\xc5\xb3 \xc4\x8dempione tre\xc4\x8di\xc4\x85 kart\xc4\x85 i\xc5\xa1 eil\xc4\x97s tapo austr\xc5\xb3 Red Bull._NEWLINE_2013 metais t\xc4\x99s\xc4\x97si Red Bull ir S. Vettel dominavimas. Vokietis per 19 lenktyni\xc5\xb3 peln\xc4\x97 13 pergali\xc5\xb3, 9 i\xc5\xa1 j\xc5\xb3 i\xc5\xa1 eil\xc4\x97s antroje sezono pus\xc4\x97je. Jis tapo jauniausiu keturis kartus Formul\xc4\x97s-1 \xc4\x8dempionu. Antras lik\xc4\x99s ispanas F. Alonso peln\xc4\x97 tik 2 pergales bei fini\xc5\xa1avo 9 kartus ant podiumo. Po \xc5\xa1io sezono su Formule-1 atsisveikino australas Mark Webber.\n_START_SECTION_\nNauj\xc5\xb3 varikli\xc5\xb3 era\n_START_PARAGRAPH_\nNuo 2014 m. sezono buvo pakeistos technin\xc4\x97s ir sportin\xc4\x97s taisykl\xc4\x97s. Did\xc5\xbeiausias pasikeitimas\xc2\xa0\xe2\x80\x93 nauji aplinkai draugi\xc5\xa1kesni ir taupesni 1,6 L turbo V6 varikliai. Be nauj\xc5\xb3 varikli\xc5\xb3 bus pakeista ir iki tol naudota KERS sistema\xc2\xa0\xe2\x80\x93 naujoji sistema leis prid\xc4\x97ti 160 papildom\xc5\xb3 arklio gali\xc5\xb3 33 s laikotarpiui. Taip pat komandos gal\xc4\x97s naudoti papildomas elektronines stabd\xc5\xbei\xc5\xb3 sistemas galiniams ratams d\xc4\x97l padid\xc4\x97jusios ERS energijos._NEWLINE_Prie \xc5\xa1i\xc5\xb3 naujovi\xc5\xb3 didel\xc4\x99 \xc4\xaftak\xc4\x85 daro kuro s\xc4\x85naud\xc5\xb3 lenktyn\xc4\x97ms ribojimas\xc2\xa0\xe2\x80\x93 100\xc2\xa0kg vienoms lenktyn\xc4\x97ms ir ribota 100\xc2\xa0kg kuro srov\xc4\x97 per valand\xc4\x85.\n_START_SECTION_\nMercedes dominavimas\n_START_PARAGRAPH_\nNaujos taisykl\xc4\x97s labai pad\xc4\x97jo i\xc5\xa1kilti naujai \xc4\x8dempionato lyderei\xc2\xa0\xe2\x80\x93 Mercedes ekipai. Komanda per 19 lenktyni\xc5\xb3 pasiek\xc4\x97 16 pergali\xc5\xb3, o \xc4\x8dempionu tapo britas Lewis Hamilton._NEWLINE_2015 m. sezone \xc5\xa1i komanda v\xc4\x97l peln\xc4\x97 16 pergali\xc5\xb3 (kitas tris pasiek\xc4\x97 Ferrari) ir antr\xc4\x85 kart\xc4\x85 i\xc5\xa1 eil\xc4\x97s tapo \xc4\x8dempione. L. Hamilton savo komandos draug\xc4\x85 Nico Rosberg aplenk\xc4\x97 59 ta\xc5\xa1kais._NEWLINE_2016 m. puikiai sek\xc4\x97si N. Rosberg, kuris peln\xc4\x99s 9 pergales pirm\xc4\x85 kart\xc4\x85 karjeroje tapo \xc4\x8dempionu. Po \xc5\xa1io sezono vokietis pasitrauk\xc4\x97 i\xc5\xa1 Formul\xc4\x97s 1 lenktyni\xc5\xb3. 2016\xc2\xa0m. paskutinis sezonas \xc5\xa1iame sporte buvo britui Jenson Button._NEWLINE_2017 m. v\xc4\x97l nesustabdoma buvo Mercedes ekipa, nesunkiai tapusi 4 kart\xc4\x85 \xc4\x8dempione. Asmenin\xc4\xaf \xc4\x8dempiono titul\xc4\x85 peln\xc4\x97 britas L. Hamilton, kuriam taip pat tai buvo 4 \xc4\x8dempiono titulas. Jis sezono metu peln\xc4\x97 9 pergales. Antroje vietoje liko S. Vettel i\xc5\xa1 Ferrari, atsilik\xc4\x99s 46 ta\xc5\xa1kais._NEWLINE_2018 m. d\xc4\x97l titulo kovojo Mercedes ir Ferrari komandos. L. Hamilton \xc4\x8dempionu tapo 5-t\xc4\x85 kart\xc4\x85 karjeroje, o jo komanda s\xc4\x97kmingai apgyn\xc4\x97 \xc4\x8dempion\xc5\xb3 titul\xc4\x85.\n_START_SECTION_\nTa\xc5\xa1k\xc5\xb3 skyrimas\n_START_PARAGRAPH_\nKiekvien\xc4\x85 sezon\xc4\x85 sudaro nustatytas skai\xc4\x8dius etap\xc5\xb3, vadinam\xc5\xb3 Grand Prix. Sezono pabaigoje \xc4\x8dempionais asmenin\xc4\x97je ir komandin\xc4\x97je \xc4\xafskaitose nugal\xc4\x97tojais tampa daugiausiai ta\xc5\xa1k\xc5\xb3 surink\xc4\x99 pilotai bei komandos. Iki 2010 m. sezono buvo nusistov\xc4\x97jusi ta\xc5\xa1k\xc5\xb3 skai\xc4\x8diavimo sistema, kuomet nugal\xc4\x97j\xc4\x99s pilotas gauna 10 ta\xc5\xa1k\xc5\xb3, antroji vieta vertinama 8, tre\xc4\x8dioji 6, ketvirtoji 5, penktoji 4, \xc5\xa1e\xc5\xa1toji 3, septintoji 2 ir a\xc5\xa1tuntoji 1 ta\xc5\xa1ku. Ta\xc4\x8diau 2009\xc2\xa0m. gruod\xc5\xbeio 10 dien\xc4\x85 Formul\xc4\x97s 1 komisija patvirtino nauj\xc4\x85 ta\xc5\xa1k\xc5\xb3 skyrimo tvark\xc4\x85, nes sezone startavo net 13 ekip\xc5\xb3. Ta\xc5\xa1kai skiriami pirmiems 10 fini\xc5\xa1avusiems lenktynininkams\xc2\xa0\xe2\x80\x93 1 vieta\xc2\xa0\xe2\x80\x93 25 ta\xc5\xa1kai, 2 vieta\xc2\xa0\xe2\x80\x93 18, 3 vieta\xc2\xa0\xe2\x80\x93 15, 4 vieta\xc2\xa0\xe2\x80\x93 12, 5 vieta\xc2\xa0\xe2\x80\x93 10, 6 vieta\xc2\xa0\xe2\x80\x93 8, 7 vieta\xc2\xa0\xe2\x80\x93 6, 8 vieta\xc2\xa0\xe2\x80\x93 4, 9 vieta\xc2\xa0\xe2\x80\x93 2, 10 vieta\xc2\xa0\xe2\x80\x93 1._NEWLINE_Komand\xc4\x85 sudaro du pilotai; nuo 2010\xc2\xa0m. sezono lenktyn\xc4\x97se dalyvauja dvylika komand\xc5\xb3. Lenktyn\xc4\x97se pilotai startuoja pagal kvalifikacin\xc4\x97se var\xc5\xbeybose parodytus rezultatus._NEWLINE_2014 m. sezono paskutin\xc4\x97se lenktyn\xc4\x97se gauti ta\xc5\xa1kai buvo dvigubinami, taigi u\xc5\xbe pergal\xc4\x99 lenktynininkas gaudavo 50 ta\xc5\xa1k\xc5\xb3, ta\xc4\x8diau po \xc5\xa1io sezono \xc5\xa1i taisykl\xc4\x97 buvo panaikinta._NEWLINE_Prie\xc5\xa1 2019 m. sezono prad\xc5\xbei\xc4\x85 buvo paskelbta, kad nuo \xc5\xa1iol grei\xc4\x8diausi\xc4\x85 rat\xc4\x85 pasiek\xc4\x99s pilotas gaus 1 \xc4\xafskaitin\xc4\xaf ta\xc5\xa1k\xc4\x85. \xc5\xa0is ta\xc5\xa1kas bus skiriamas, jei lenktynininkas fini\xc5\xa1\xc4\x85 pasieks pirmame de\xc5\xa1imtuke. Tai bus pirmas kartas nuo 1959 m., kai taikoma tokia taisykl\xc4\x97.\n_START_SECTION_\nLaisvosios treniruot\xc4\x97s\n_START_PARAGRAPH_\nLaisvosios treniruot\xc4\x97s suskirstytos \xc4\xaf tris sesijas. Pirmosios dvi vyksta penktadien\xc4\xaf (i\xc5\xa1skyrus Monako etap\xc4\x85, kuomet treniruot\xc4\x97s vyksta ketvirtadien\xc4\xaf), o tre\xc4\x8dioji\xc2\xa0\xe2\x80\x93 \xc5\xa1e\xc5\xa1tadien\xc4\xaf, prie\xc5\xa1 kvalifikacij\xc4\x85. Treniruo\xc4\x8di\xc5\xb3 metu pilotai susipa\xc5\xbe\xc4\xafsta su trasa, komandos parengia automobil\xc4\xaf lenktyn\xc4\x97ms.\n_START_SECTION_\nLenktyn\xc4\x97s\n_START_PARAGRAPH_\nDa\xc5\xbeniausiai lenktyn\xc4\x97s prasideda 14:00 val. vietos laiku, ta\xc4\x8diau pasitaiko i\xc5\xa1im\xc4\x8di\xc5\xb3 etapams u\xc5\xbe Europos rib\xc5\xb3. J\xc5\xb3 startas nukeliamas kiek v\xc4\x97lesniam laikui, kad Europos fanai tur\xc4\x97t\xc5\xb3 patogesn\xc4\xaf laik\xc4\x85 lenktyni\xc5\xb3 steb\xc4\x97jimui. Visos lenktyn\xc4\x97s vyksta sekmadieniais. Lenktyni\xc5\xb3 distancij\xc4\x85 sudaro tam tikras rat\xc5\xb3 skai\xc4\x8dius, kuris sudaro daugiau nei 305\xc2\xa0km, ta\xc4\x8diau Monako trasoje d\xc4\x97l ypa\xc4\x8d ma\xc5\xbeo vidutinio grei\xc4\x8dio lenktyn\xc4\x97s t\xc4\x99siasi 78 ratus (apie 260 km). Lenktyn\xc4\x97s taip pat negali u\xc5\xbesit\xc4\x99sti daugiau kaip 2 val. (kartu su sustabdymu). Susiklo\xc5\xa1\xc4\x8dius tokiai situacijai, lenktyn\xc4\x97s stabdomos. Jei per \xc5\xa1\xc4\xaf laik\xc4\x85 pilotai nesp\xc4\x97jo \xc4\xafveikti 75\xc2\xa0% numatytos distancijos, jie gauna tik pus\xc4\x99 ta\xc5\xa1k\xc5\xb3 normos (pvz., nugal\xc4\x97tojas tegauna 12,5 t\xc5\xa1k.)._NEWLINE_Iki lenktyni\xc5\xb3 starto likus 30 min. pilotai gali i\xc5\xa1va\xc5\xbeiuoti i\xc5\xa1 boks\xc5\xb3 ir u\xc5\xbeimti starto vietas. Pilotai taip pat gali apva\xc5\xbeiuoti rat\xc4\x85 ir v\xc4\x97l sugr\xc4\xaf\xc5\xbeti \xc4\xaf boksus, jei pasteb\xc4\x97jo gedim\xc4\x85, nusprend\xc4\x97 pakeisti lenktyni\xc5\xb3 strategij\xc4\x85 ar pan. Likus 15 min. boksai u\xc5\xbedaromi, o likus 10 min. starto rikiuot\xc4\x97je gali likti tik komand\xc5\xb3 mechanikai. Iki starto likus vienai minutei starto ir fini\xc5\xa1o tiesiojoje lieka tik automobiliai, j\xc5\xb3 varikliai turi b\xc5\xabti u\xc5\xbevesti. Likus penkiolikai sekund\xc5\xbei\xc5\xb3 starto rikiuot\xc4\x97je negali b\xc5\xabti nei vieno \xc5\xbemogaus. U\xc5\xbe bet kur\xc4\xaf pa\xc5\xbeeidim\xc4\x85 pilotai gali b\xc5\xabti nubausti nust\xc5\xabmimu \xc4\xaf starto rikiuot\xc4\x97s gal\xc4\x85 ar kita bauda. U\xc5\xbesidegus \xc5\xbealiems \xc5\xa1viesoforo signalams pilotai pajuda \xc4\xaf ap\xc5\xa1ilimo rat\xc4\x85. Jo pabaigoje lenktynininkai v\xc4\x97l sustoja \xc4\xaf savo vietas ir, teis\xc4\x97jams \xc4\xafsitikinus, jog visi stovi savo vietose, u\xc5\xbesidega penki raudoni \xc5\xa1viesoforo signalai. Jiems u\xc5\xbegesus skelbiamas lenktyni\xc5\xb3 startas._NEWLINE_Lenktyn\xc4\x97s gali b\xc5\xabti sustabdytos, jei \xc4\xafvyksta rimta avarija, smarkiai pablog\xc4\x97ja oro s\xc4\x85lygos ar susiklo\xc5\xa1\xc4\x8dius kitoms. teis\xc4\x97j\xc5\xb3 nuomone, pavojingoms situacijoms. Tokiu atveju rodomos raudonos v\xc4\x97liavos. Lenktyn\xc4\x97s taip pat gali b\xc5\xabti pristabdytos \xc4\xaf tras\xc4\x85 i\xc5\xa1va\xc5\xbeiavus Saugos Automobiliui (angl. Safety Car), ta\xc4\x8diau esant tokiai situacijai lenktyni\xc5\xb3 laikas bei distancija toliau skai\xc4\x8diuojasi. Trasoje esant Saugos Automobiliui pilotai negali vienas kito lenkti, o lenktyni\xc5\xb3 temp\xc4\x85 diktuoja Saugos Automobilis._NEWLINE_Lenktyni\xc5\xb3 metu komandos pakei\xc4\x8dia padangas, esant reikalui remontuoja atsiradusius pa\xc5\xbeeidimus ar gedimus aptarnavimo zonoje, vadinamuose boksuose. \xc4\x8cia ribojamas greitis (leistina riba 100 km/val). Neretai sustojim\xc5\xb3 boksuose metu lenktynininkai aplenkia vienas kit\xc4\x85, o sustojim\xc5\xb3 skai\xc4\x8dius ir laikas vaidina didel\xc4\x99 reik\xc5\xa1m\xc4\x99 pasirinktai komandos strategijai lenktyn\xc4\x97se. Iki 2009\xc2\xa0m. sezono pabaigos techninio aptarnavimo zonoje buvo leid\xc5\xbeiamas ir kuro atsarg\xc5\xb3 papildymas. Nuo 2010\xc2\xa0m. tai yra u\xc5\xbedrausta.\n_START_SECTION_\nLenktyni\xc5\xb3 direktorius\n_START_PARAGRAPH_\nF-1 lenktyni\xc5\xb3 direktorius (nuo 1997\xc2\xa0m. Charlie Whiting) yra atsakingas u\xc5\xbe pagrindinius lenktyni\xc5\xb3 aspektus. Jis r\xc5\xabpinasi Formul\xc4\x97s 1 komand\xc5\xb3 logistika kiekviename etape, vis\xc5\xb3 automobili\xc5\xb3 tikrinimu Parc ferm\xc3\xa9 prie\xc5\xa1 lenktynes, tvirtinant FIA taisykles, reguliuojant starto \xc5\xa1viesoforo \xc5\xa1viesas. Kaip vienas vadovaujam\xc5\xb3 asmen\xc5\xb3, jis da\xc5\xbeniausia padeda spr\xc4\x99sti \xc4\xafvairius gin\xc4\x8dus tarp komand\xc5\xb3 ir lenktyninink\xc5\xb3. Lenktyni\xc5\xb3 direktorius skiria \xc4\xafvairias nuobaudas lenktyni\xc5\xb3 metu ar po j\xc5\xb3.\n_START_SECTION_\nPagrindin\xc4\x97s taisykl\xc4\x97s\n_START_PARAGRAPH_\nFormul\xc4\x97s 1 automobiliai privalo atitikti grie\xc5\xbetas FIA numatytas taisykles. Kiekvieno etapo metu jie yra tikrinami FIA specialist\xc5\xb3; esant net menkiausiems neatitikimams komandos privalo pritaikyti automobilius, kad \xc5\xa1ie atitikt\xc5\xb3 taisykles, jos gali b\xc5\xabti nubaustos u\xc5\xbe pa\xc5\xbeeidimus.\n_START_SECTION_\nPakaba\n_START_PARAGRAPH_\nKiekviena komanda pati gamina savo automobilio pakab\xc4\x85 arba perka j\xc4\x85 i\xc5\xa1 kito gamintojo. Abu komandos automobiliai privalo b\xc5\xabti identi\xc5\xa1ki. Pakabos pagrind\xc4\x85 sudaro anglies pluo\xc5\xa1tas; jis vertinamas d\xc4\x97l gero atsparumo sm\xc5\xabgiams bei nedidelio svorio. Automobilio pagrind\xc4\x85 sudaro vadinamasis monokokas\xc2\xa0\xe2\x80\x93 sud\xc4\x97tingos formos darinys, kur\xc4\xaf sudaro piloto kabina, automobilio nosis, \xc5\xa1oniniai skydai, variklio bei pavar\xc5\xb3 d\xc4\x97\xc5\xbe\xc4\x97s, sparn\xc5\xb3 tvirtinimo elementai. Prie monokoko tvirtinami visi u\xc5\xbe jo rib\xc5\xb3 esantys komponentai. Kokpito tvirtum\xc4\x85 grie\xc5\xbetai reguliuoja FIA\xc2\xa0\xe2\x80\x93 jis turi i\xc5\xa1laikyti sm\xc5\xabgio testus. Komandai modifikavus monokok\xc4\x85, testai turi b\xc5\xabti pakartoti.\n_START_SECTION_\nVariklis\n_START_PARAGRAPH_\nPagal FIA taisykles, visos komandos privalo naudoti keturtak\xc4\x8dius 8-i\xc5\xb3 cilindr\xc5\xb3 vidaus degimo variklius, kuri\xc5\xb3 darbinis t\xc5\xabris nevir\xc5\xa1yja 2400\xc2\xa0cm\xc2\xb3. Taip pat ribojami variklio apsisukimai\xc2\xa0\xe2\x80\x93 jie negali vir\xc5\xa1yti 18000 aps/min. Per vien\xc4\x85 sezon\xc4\x85 pilotas negali vir\xc5\xa1yti nustatyto varikli\xc5\xb3 limito, t. y. 8 varikli\xc5\xb3. Jei naudojamas variklis kuris vir\xc5\xa1ija limit\xc4\x85, pilotas baud\xc5\xbeiamas 10-ies starto pozicij\xc5\xb3 bauda. F1 automobili\xc5\xb3 variklius, kaip ir pakabas, komandos gaminasi pa\xc4\x8dios arba perka i\xc5\xa1 kit\xc5\xb3 gamintoj\xc5\xb3.\n_START_SECTION_\nElektronika\n_START_PARAGRAPH_\nF1 automobiliuose esti daug elektronini\xc5\xb3 mazg\xc5\xb3. Kiekvienas pilotas turi radijo ry\xc5\xa1\xc4\xaf su komanda, automobilis nuolat siun\xc4\x8dia telemetrijos duomenis \xc4\xaf boksus, elektronika valdo variklio nustatymus ir t. t. Nuo 2008-\xc5\xb3j\xc5\xb3 smarkiai apribota elektronikos \xc4\xaftaka automobilio valdymui. U\xc5\xbedrausta Traukos Kontrol\xc4\x97 (angl. Traction Control), stabdymas varikliu, o FIA kartu su McLaren specialistais suk\xc5\xabr\xc4\x97 standartin\xc4\x99 elektronikos sistem\xc4\x85, kuri\xc4\x85 naudoja visos komandos. Taip pat u\xc5\xbedrausta automatin\xc4\x97 starto kontrol\xc4\x97.\n_START_SECTION_\nStabd\xc5\xbeiai\n_START_PARAGRAPH_\nF1 automobliai turi 278\xc2\xa0mm diametro ir 28\xc2\xa0mm storio anglies pluo\xc5\xa1to stabd\xc5\xbei\xc5\xb3 diskus, leid\xc5\xbeian\xc4\x8dius 300 km/val grei\xc4\x8diu lekian\xc4\x8diam automobiliui visi\xc5\xa1kai sustoti vos per tris su puse sekund\xc4\x97s. Tokio stabdymo metu pilot\xc4\x85 veikia 6G perkrova. Stabdymo metu stabd\xc5\xbeiai labai smarkiai \xc4\xafkaista\xc2\xa0\xe2\x80\x93 galima plika akimi \xc4\xaf\xc5\xbei\xc5\xabr\xc4\x97ti, kaip jie \xc4\xafkaista iki raudonumo. Stabd\xc5\xbeius komandoms gamina trys gamintojai: \xe2\x80\x9eWhilst Hitco\xe2\x80\x9c, \xe2\x80\x9eBrembo\xe2\x80\x9c ir \xe2\x80\x9eCarbon Industry\xe2\x80\x9c.\n_START_SECTION_\nSaugumas\n_START_PARAGRAPH_\nPo 1994\xc2\xa0m. Imolos trasoje vykusi\xc5\xb3 lenktyni\xc5\xb3, kuri\xc5\xb3 metu \xc5\xbeuvo brazilas Ayrtonas Senna ir austras Rolandas Ratzenbergeris, smarkiai susir\xc5\xabpinta automobili\xc5\xb3 bei tras\xc5\xb3 saugumu\xc2\xa0\xe2\x80\x93 renovuoti kai kurie tras\xc5\xb3 pos\xc5\xabkiai, platintos saugos zonos pos\xc5\xabkiuose, atitolintos trib\xc5\xabnos. F1 automobili\xc5\xb3 saugumui taip pat taikomi nauji standartai. Automobilio monokokas privalo atlaikyti sm\xc5\xabgio test\xc4\x85, piloto kabinos \xc5\xa1onai turi apsaugoti piloto \xc5\xa1alm\xc4\x85 nuo \xc5\xa1onini\xc5\xb3 sm\xc5\xabgi\xc5\xb3, pats pilotas avarijos atveju turi per penkias sekundes i\xc5\xa1lipti i\xc5\xa1 automobilio. Automobilio ratus saugo lynai, kurie neleid\xc5\xbeia po sm\xc5\xabgio ratams nul\xc4\x97kti \xc4\xaf trib\xc5\xabnas arba su\xc5\xbeeisti paties piloto._NEWLINE_Formul\xc4\x97je 1 tam tikru laiku (kai \xc4\xafvyko didel\xc4\x97 avarija, ant trasos yra automobilio nuolau\xc5\xbe\xc5\xb3 ar kit\xc5\xb3 \xc5\xa1iuk\xc5\xa1li\xc5\xb3) \xc4\xaf tras\xc4\x85 i\xc5\xa1va\xc5\xbeiuoja saugos automobilis. Jis va\xc5\xbeiuoja vis\xc5\xb3 automobili\xc5\xb3 priekyje ir juos lydi tam tikru saugiu grei\xc4\x8diu. Pagal taisykles niekas negali jo lenkti, i\xc5\xa1skyrus, kai trasa b\xc5\xabna pakankamai saugi, saugos automobil\xc4\xaf gali aplenkti ratu atsilik\xc4\x99 sportininkai. Nuo 1996 m. sezono visoms lenktyn\xc4\x97ms saugos automobilius pristato Mercedes-Benz kompanija. 2010\xc2\xa0m. vasario 26 d. Mercedes pristat\xc4\x97 nauj\xc4\x85 saugos automobilio versij\xc4\x85 SLS AMG. \xc5\xa0is modelis tapo galingiausiu saugos automobiliu per vis\xc4\x85 sporto istorij\xc4\x85\xc2\xa0\xe2\x80\x93 jo 6,3 l V8 variklio galia sieks net 571 AG, o 100 km/val. greit\xc4\xaf ma\xc5\xa1ina pasieks vos per 3,8 sek. \xc4\xae tras\xc4\x85 i\xc5\xa1va\xc5\xbeiavus saugos automobiliui bet kokie lenkimai ir va\xc5\xbeiavimai \xc4\xaf techninio aptarnavimo zon\xc4\x85 yra u\xc5\xbedrausti. Tik visiems pilotams gr\xc4\xaf\xc5\xbeus \xc4\xaf savo vietas (susigr\xc4\x85\xc5\xbeinus prarastus ratus) techninio aptarnavimo zona v\xc4\x97l atidaroma, tuomet \xc4\xaf j\xc4\x85 pilotai gali u\xc5\xbeva\xc5\xbeiuoti. Likus ratui iki saugos automobilio pasitraukimo, jis u\xc5\xbegesina oran\xc5\xbeines \xc5\xa1viesas ant savo stogo. Kirtus starto fini\xc5\xa1o linij\xc4\x85 pilotai v\xc4\x97l gali lenktyniauti kaip \xc4\xafprastai. Saugos automobil\xc4\xaf kiekvienose lenktyn\xc4\x97se vairuoja buv\xc4\x99s DTM serijos lenktynininkas Berndas Mail\xc4\x97nderis._NEWLINE_2015\xc2\xa0m. prad\xc5\xbeioje buvo pristatytas naujas saugos automobilio modelis\xc2\xa0\xe2\x80\x93 juo tapo nuo 2014\xc2\xa0m. gaminamas Mercedes-AMG GTS. Jis i\xc5\xa1vysto 503 AG, pasiekia maksimal\xc5\xb3 310 km/val greit\xc4\xaf._NEWLINE_Nuo 2015 m. sezono lenktyn\xc4\x97se naudojama Virtualaus saugos automobilio taisykl\xc4\x97\xc2\xa0\xe2\x80\x93 lenktynininkai tam tikrose trasos vietose privalo va\xc5\xbeiuoti tokiu grei\xc4\x8diu, kuris nurodytas ekrane ant j\xc5\xb3 vairo._NEWLINE_2015\xc2\xa0m. liepos 17 d. i\xc5\xa1 komos b\xc5\xabsenos nepabud\xc4\x99s (d\xc4\x97l galvos traum\xc5\xb3 patirt\xc5\xb3 2014 m. Japonijos Grand Prix) mir\xc4\x97 pranc\xc5\xabzas Jules Bianchi. Tai buvo pirmasis Formul\xc4\x97s 1 lenktynininkas per 21 metus mir\xc4\x99s d\xc4\x97l lenktyn\xc4\x97se patirt\xc5\xb3 traum\xc5\xb3._NEWLINE_Nuo 2018 m. sezono ant vis\xc5\xb3 automobili\xc5\xb3 montuojamas \xe2\x80\x9ehalo\xe2\x80\x9c apsaugos lankas, kuris apsaugo lenktyninink\xc5\xb3 galvas nuo galim\xc5\xb3 sm\xc5\xabgi\xc5\xb3 ar pavoj\xc5\xb3.\n_START_SECTION_\nFormul\xc4\x97s 1 valdymas\n_START_PARAGRAPH_\nU\xc5\xbe Formul\xc4\x97s 1 populiarinim\xc4\x85 bei r\xc5\xabpinim\xc4\x85si visomis komercin\xc4\x97mis teis\xc4\x97mis yra atsakinga Formul\xc4\x97s 1 administracija (amg. Formula One Group). \xc5\xa0i grup\xc4\x97 priklauso D\xc5\xbeersyje \xc4\xafsik\xc5\xabrusiai kompanijai \xe2\x80\x9eDelta Topco\xe2\x80\x9c (70% komercini\xc5\xb3 teisi\xc5\xb3) ir JAV bankui JPMorgan Chase (kuris turi apie 20% teisi\xc5\xb3). Likusios akcijos priklauso Bernie Ecclestone ir jo \xc5\xa1eimai bei j\xc5\xb3 \xc4\xafkurtoms smulkioms finansin\xc4\x97ms \xc4\xafmon\xc4\x97ms._NEWLINE_Formul\xc4\x97s 1 grup\xc4\x97s dukterin\xc4\x97s \xc4\xafmon\xc4\x97s yra \xe2\x80\x9eFormula One Management\xe2\x80\x9c (FOM), \xe2\x80\x9eFormula One Administration\xe2\x80\x9c (FOA) ir \xe2\x80\x9eFormula One Licensing BV\xe2\x80\x9c._NEWLINE_2011\xc2\xa0m. visas komercines teises Formul\xc4\x97s 1 administracija perleido savo dukterinei \xc4\xafmonei \xe2\x80\x9eFormula One World Championship Ltd\xe2\x80\x9c (FOWC). Ji derasi d\xc4\x97l kontrakt\xc5\xb3 s\xc4\x85lyg\xc5\xb3 su lenktyni\xc5\xb3 reng\xc4\x97jais, organizuoja TV transliacij\xc5\xb3 kontraktus ir gauna visas licencijavimo pajamas i\xc5\xa1 Formul\xc4\x97s 1 \xc5\xbeenkl\xc5\xb3 naudojimo. Tuo tarpu \xe2\x80\x9eFormula One Licensing BV\xe2\x80\x9c (Olandijoje registruota kompanija) yra dukterin\xc4\x97 \xe2\x80\x9eFormula One Group\xe2\x80\x9c \xc4\xafmon\xc4\x97, kuri valdo visas teises susijusias su Formul\xc4\x97s 1 \xc5\xbeenklais\xc2\xa0\xe2\x80\x93 logotipu, \xc5\xbeod\xc5\xbeiais \xe2\x80\x9eFormula 1\xe2\x80\x9c, \xe2\x80\x9eFormula One\xe2\x80\x9c, \xe2\x80\x9eF1\xe2\x80\x9c ir vaizdo klipu, pasirodan\xc4\x8diu TV transliacijose prie\xc5\xa1 kiekvienas lenktynes._NEWLINE_Visas \xc5\xa1ias grupes valdo FOM kompanija. B\xc5\xabtent ji suformuoja sezono tvarkara\xc5\xa1t\xc4\xaf, apmoka komandoms tenkan\xc4\x8di\xc4\x85 dal\xc4\xaf (50% nuo TV transliacij\xc5\xb3 pajam\xc5\xb3) ir piniginius prizus po sezono. FOM taip pat apr\xc5\xabpina komandas visa reikiama \xc4\xafranga ir personalu joms keliaujant \xc4\xaf lenktynes, vykstan\xc4\x8dias ne Europoje._NEWLINE_Formul\xc4\x97s 1 komandos d\xc4\x97l vis\xc5\xb3 gaunam\xc5\xb3 l\xc4\x97\xc5\xa1\xc5\xb3 ir kit\xc5\xb3 klausim\xc5\xb3 su FIA ir FOTA pasira\xc5\xa1o Konkordo sutart\xc4\xaf. Dabar galiojanti sutartis buvo pasira\xc5\xa1yta 2009\xc2\xa0m.\n_START_SECTION_\nFinansin\xc4\x97 Formul\xc4\x97s 1 pus\xc4\x97\n_START_PARAGRAPH_\nFormul\xc4\x97s 1 verslas yra pelningas visoms pus\xc4\x97ms. Televizijos kanalai moka pinigus, kad gal\xc4\x97t\xc5\xb3 rodyti Formul\xc4\x99 1, tuo tarpu Formul\xc4\x97s 1 komandos gauna dal\xc4\xaf \xc5\xa1i\xc5\xb3 pajam\xc5\xb3 bei u\xc5\xbedirba i\xc5\xa1 reklamos ant automobili\xc5\xb3._NEWLINE_Pastatyti nauj\xc4\x85 Formul\xc4\x97s 1 tras\xc4\x85 kainuoja \xc5\xa1imtus milijon\xc5\xb3 JAV doleri\xc5\xb3, o pastatyti gatvi\xc5\xb3 tras\xc4\x85, kuri b\xc5\xabna tik laikina, kainuoja \xc5\xbeymiai ma\xc5\xbeiau. Ta\xc4\x8diau nuolatin\xc4\x97s trasos gali surengti \xc4\xafvairaus pob\xc5\xabd\xc5\xbeio lenktynes ir renginius visus metus, tad tai greitai atsiperka. \xc5\xa0anchajaus trasos pastatymas kainavo 300 milijon\xc5\xb3 doleri\xc5\xb3, o atsipirkim\xc4\x85 organizatoriai planuoja 2014\xc2\xa0m. Palyginimui Turkijoje esanti Stambulo trasa kainavo 150 milijon\xc5\xb3 doleri\xc5\xb3._NEWLINE_Deja, bet ne visos trasos atsiperka\xc2\xa0\xe2\x80\x93 tarkim 2007\xc2\xa0m. Australijos GP patyr\xc4\x97 32 milijonus JAV doleri\xc5\xb3 nuostoli\xc5\xb3._NEWLINE_2007\xc2\xa0m. kov\xc4\x85 \xc5\xbeurnalas F1 Racing paskelb\xc4\x97 kasmetin\xc4\x99 Formul\xc4\x97s 1 ekip\xc5\xb3 finansin\xc4\x99 ataskait\xc4\x85. Ji parod\xc4\x97, jog 2006 m. sezone visos ekipos kartu i\xc5\xa1leido 2,9 milijardo doleri\xc5\xb3. I\xc5\xa1laidos pasiskirst\xc4\x97 \xc5\xa1itaip: Toyota\xc2\xa0\xe2\x80\x93 418,5 milijono, Ferrari\xc2\xa0\xe2\x80\x93 406,5\xc2\xa0m., McLaren\xc2\xa0\xe2\x80\x93 402\xc2\xa0m., Honda\xc2\xa0\xe2\x80\x93 380,5\xc2\xa0m., BMW-Sauber\xc2\xa0\xe2\x80\x93 355\xc2\xa0m., Renault\xc2\xa0\xe2\x80\x93 324\xc2\xa0m., Red Bull\xc2\xa0\xe2\x80\x93 252\xc2\xa0m., Williams\xc2\xa0\xe2\x80\x93 195,5\xc2\xa0m., Midland F1/Spyker-MF1\xc2\xa0\xe2\x80\x93 120\xc2\xa0m., Toro Rosso\xc2\xa0\xe2\x80\x93 75\xc2\xa0m., o Super Aguri 57\xc2\xa0m._NEWLINE_2010\xc2\xa0m. pabaigoje McLaren paskelb\xc4\x97, kad 2009 metais jos pelnas siek\xc4\x97 50,1 milijon\xc4\x85 svar\xc5\xb3 sterling\xc5\xb3. Prie\xc5\xa1 metus \xc5\xa1is rodiklis siek\xc4\x97 vos 5,9 milijonu svar\xc5\xb3 sterling\xc5\xb3. Papildomai prie pajam\xc5\xb3 i\xc5\xa1 r\xc4\x97m\xc4\x97j\xc5\xb3 padid\xc4\x97jo ir i\xc5\xa1moka i\xc5\xa1 Bernio Ecclestono, kuris valdo komercines Formul\xc4\x97s 1 teises. D\xc4\x97ka naujos \xe2\x80\x9eConcordo\xe2\x80\x9c sutarties, premija padid\xc4\x97jo nuo 139 milijon\xc5\xb3 iki 175 milijon\xc5\xb3 svar\xc5\xb3 sterling\xc5\xb3 u\xc5\xbe metus._NEWLINE_Po 2011 m. sezono paskirs\xc4\x8dius Formul\xc4\x97s 1 prizin\xc4\xaf fond\xc4\x85 komandoms, daugiausiai gavo Scuderia Ferrari\xc2\xa0\xe2\x80\x93 104,6 mln. JAV doleri\xc5\xb3. \xc4\x8cempione tapusi Red Bull Racing ekipa gavo 93,1 mln. JAV doleri\xc5\xb3, o McLaren\xc2\xa0\xe2\x80\x93 84,8 mln. \xe2\x80\x9eFormul\xc4\x97s-1\xe2\x80\x9c prizin\xc4\xaf fond\xc4\x85 sudaro pajamos, gautos i\xc5\xa1 mokes\xc4\x8di\xc5\xb3 u\xc5\xbe teis\xc4\x99 rengti lenktynes, televizijos transliacijas bei reklam\xc4\x85 trasose.\n_START_SECTION_\nFormul\xc4\x97s 1 akcijos\n_START_PARAGRAPH_\n2012\xc2\xa0m. intensyv\xc4\x97jo kalbos apie planus i\xc5\xa1platinti akcij\xc5\xb3 bir\xc5\xbeose Formul\xc4\x97s 1 akcijas. Visas sportas bankinink\xc5\xb3 vertinamas apie 10 milijard\xc5\xb3 JAV doleri\xc5\xb3.\n_START_SECTION_\nNauji savininkai\n_START_PARAGRAPH_\n2016\xc2\xa0m. rugs\xc4\x97jo 8 d. \xe2\x80\x9eDelta Topco\xe2\x80\x9c kompanij\xc4\x85 ir visas jos akcijas Formul\xc4\x97s 1 valdyme u\xc5\xbe 4,4 milijardus JAV doleri\xc5\xb3 nusipirko JAV \xc5\xbeiniasklaidos kompanija \xe2\x80\x9eLiberty Media\xe2\x80\x9c.  2017 m. sausio 23 d. buvo patvirtinta ir galutinis akcij\xc5\xb3 i\xc5\xa1pirkimas i\xc5\xa1 "Delta Topco" u\xc5\xbe 8 milijardus JAV doleri\xc5\xb3. _NEWLINE_Buv\xc4\x99s komercijos direktorius Bernie Ecclestone buvo perkeltas \xc4\xaf patar\xc4\x97jus. Jo viet\xc4\x85 komercijos srityje per\xc4\x97m\xc4\x97 Sean Bratches. Sportin\xc4\x97s ir technin\xc4\x97s Formul\xc4\x97s 1 pus\xc4\x97s vadovu tapo buv\xc4\x99s "Ferrari" ir "Mercedes" vadovas Ross Brawn. Naujuoju vykdomuoju direktoriumi tapo Chase Carey.\n_START_SECTION_\nTelevizija\n_START_PARAGRAPH_\nFormul\xc4\x97s 1 lenktyn\xc4\x97s yra transliuojamos (tiesiogiai ar \xc4\xafra\xc5\xa1ytos) beveik visose pasaulio \xc5\xa1alyse ir sutraukia mil\xc5\xbeini\xc5\xa1kus kiekius \xc5\xbei\xc5\xabrov\xc5\xb3. Pavyzd\xc5\xbeiui, kiekvienas 2008 m. sezono lenktynes vidutini\xc5\xa1kai \xc5\xbei\xc5\xabr\xc4\x97davo po 600 milijonus \xc5\xbei\xc5\xabrov\xc5\xb3 visame pasaulyje. Bendras \xc5\xbei\xc5\xabrov\xc5\xb3 skai\xc4\x8dius 2001 m. sezone sudar\xc4\x97 54 milijardus 200-uose \xc5\xa1ali\xc5\xb3._NEWLINE_Pirmoji spalvota TV lenktyni\xc5\xb3 transliacija \xc4\xafvyko 1967 m. Vokietijos GP metu. 2011 m. sezone lenktyni\xc5\xb3 transliacijos prad\xc4\x97tos HD formatu._NEWLINE_2013\xc2\xa0m. bendras \xc5\xa1i\xc5\xb3 lenktyni\xc5\xb3 \xc5\xbei\xc5\xabrov\xc5\xb3 skai\xc4\x8dius palyginus su 2012\xc2\xa0m. suma\xc5\xbe\xc4\x97jo 50 milijon\xc5\xb3\xc2\xa0\xe2\x80\x93 i\xc5\xa1 viso lenktynes sezono metu steb\xc4\x97jo 450 milijon\xc5\xb3 \xc5\xbei\xc5\xabrov\xc5\xb3.'